**Sonet de martie**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe cerul azurat cu Voroneţ

Se cuptoreşte soarele amiezii,

Privind către convulsia zăpezii

Care-şi trăieşte ultimul dezgheţ.

Pe portativ de cald cântă aezii,

Pictând cu ciripitul îndrăzneţ

Pe horbota de-un verde pădureţ

Care tiveşte aura livezii.

În mugurii pleznind a înviere

Un ciclu se reia repetitiv,

Dând timpului şi start şi-aliniere,

Dar noi, având un alt obiectiv,

Cerem, rugându-ne: prin sfânta-Ţi vrere

Dă, Doamne, un dezgheţ definitiv!

Simion Felix Marțian